Κατερίνα Νικολαΐδου (κωπηλασία)

Η **Κατερίνα Νικολαΐδου** (γεννήθηκε στις 22 Οκτωβρίου 1992 στην Κατερίνη) είναι Ελληνίδα πρωταθλήτρια της κωπηλασίας. Έχει στο ενεργητικό της σημαντικές διακρίσεις σε διεθνείς αγώνες, όπως τα ασημένια μετάλλια στο παγκόσμιο πρωτάθλημα το 2013, 2014 και 2015 (μαζί με τη Σοφία Ασουμανάκη), χρυσά μετάλλια στους Μεσογειακούς Αγώνες 2013 και στο ευρωπαϊκό πρωτάθλημα το 2013 και το 2014, και την 4η θέση στο διπλό σκιφ μαζί με τη Σοφία Ασουμανάκη στους Θερινούς Ολυμπιακούς Αγώνες του Ρίο ντε Τζανέιρο το 2016.
Προπονητής της είναι ο Γιώργος Μπικογιάννης και ομάδα της ο Ναυτικός Όμιλος Κατερίνης  (ΝΟΚΑΤ).   

## Βιογραφία
Προέρχεται από πολύτεκνη οικογένεια με 4 παιδιά συμπεριλαμβανομένης της Κατερίνας. Ο πατέρας της, Γιάννης Νικολαΐδης ήταν και ο ίδιος πρωταθλητής της κωπηλασίας και συναθλητής του Γιώργου Μπικογιάννη.     
Στην αρχή η Νικολαΐδου ασχολήθηκε με την κολύμβηση, αλλά μετά από παρότρυνση του πατέρα της και του Γιώργου Μπικογιάννη δοκίμασε και την κωπηλασία. Έγινε μέλος του Ναυτικού Ομίλου Κατερίνης το 2007. 

Σύντομα η αθλήτρια σημείωσε επιτυχίες. Το 2008 αναδείχθηκε για πρώτη φορά πρωταθλήτρια Ελλάδας στο αγώνισμα 1Χ (σκιφ) κορασίδων. Το 2010 κατέκτησε το χάλκινο μετάλλιο στο παγκόσμιο πρωτάθλημα νεανίδων. 

Το 2016 εισήχθη στο Τμήμα Επιστήμης Φυσικής Αγωγής και Αθλητισμού Α.Π.Θ.  

### Πρωταθλήτρια Ευρώπης
Στις 2 Ιουνίου 2013 η Νικολαΐδου κατέκτησε το χρυσό μετάλλιο στο ευρωπαϊκό πρωτάθλημα κωπηλασίας που διεξήχθη στη Σεβίλλη με σκιφ ελαφρών βαρών με χρόνο 8:32.92 στον τελικό.    
Ο χρόνος που σημείωσε η αθλήτρια από την Κατερίνη ήταν ο καλύτερος του αγωνίσματος στη διοργάνωση   
Την 1η Ιουνίου 2014 η αθλήτρια διατήρησε τον τίτλο της, καθώς πρώτευσε για δεύτερη συνεχή χρονιά στην ίδια διοργάνωση, η οποία έγινε στο Βελιγράδι.

### Μεσογειακοί Αγώνες
Λίγες εβδομάδες μετά τη νίκη της στη Σεβίλλη, στις 23 Ιουνίου 2013, η Κατερίνα Νικολαΐδου κατέκτησε την πρώτη θέση και το χρυσό μετάλλιο στο μονό σκιφ ελαφρών βαρών στους Μεσογειακούς Αγώνες του 2013 στη Μερσίνα της Τουρκίας. Η πρωταθλήτρια Ευρώπης ήταν πρώτη στον τελικό  με χρόνο 7:45.71 και με 2η τη Λάουρα Μιλάνι από την Ιταλία (+3.76), ενώ 3η ήταν η Κύπρια Άννα Ιωάννου (+4.70). Κατέχτησε το χρυσό μετάλλιο στο μονό σκιφ στους Μεσογειακοί Αγώνες του 2018 στην Ταραγόνα της Ισπανίας. 

### Παγκόσμιο πρωτάθλημα
Η Κατερίνα Νικολαΐδου κατέκτησε το αργυρό μετάλλιο, στο παγκόσμιο πρωτάθλημα κωπηλασίας στη Νότια Κορέα στις 30 Αυγούστου 2013, και στο παγκόσμιο πρωτάθλημα κωπηλασίας στο Άμστερνταμ στις 29 Αυγούστου 2014.   

Στις 7 Σεπτεμβρίου 2015 η Κατερίνα Νικολαΐδου μαζί με τη Σοφία Ασουμανάκη κατέκτησαν το αργυρό μετάλλιο στο διπλό σκιφ στο παγκόσμιο πρωτάθλημα της Γαλλίας.

### Ολυμπιακοί Αγώνες 2016
Στις 10 Αυγούστου 2016 το δίδυμο Κατερίνα Νικολαΐδου - Σοφία Ασουμανάκη κατέκτησαν την 4η θέση στον τελικό του διπλού σκιφ στους Ολυμπιακούς Αγώνες στο Ρίο ντε Τζανέιρο με χρόνο 7:48.62.

## Τίτλοι
 
*2010 Παγκόσμιο Πρωτάθλημα Νεανίδων, Ράσιτσε (Račice) της Τσεχίας, 3η (χάλκινο μετάλλιο)
*2012 Παγκόσμιο Πρωτάθλημα Νέων Γυναικών, Τράκαϊ, 2η (αργυρό μετάλλιο) (μαζί με την Ελένη Διαμαντή), διπλό σκιφ 
*2013 Μεσογειακούς Αγώνες, Μερσίνη, 1η (χρυσό μετάλλιο) 
*2013 Ευρωπαϊκό Πρωτάθλημα, Σεβίλλη, 1η (χρυσό μετάλλιο) 
*2013 Παγκόσμιο Πρωτάθλημα Νέων Γυναικών, Λιντς, 1η (χρυσό μετάλλιο)  
*2013 Παγκόσμιο Πρωτάθλημα, Chungju της Νότιας Κορέας, 2η (αργυρό μετάλλιο) 
*2014 Ευρωπαϊκό Πρωτάθλημα, Βελιγράδι, 1η (χρυσό μετάλλιο)   
*2014 Παγκόσμιο Πρωτάθλημα, Άμστερνταμ, 2η (αργυρό μετάλλιο)
*2014 Παγκόσμιο Κύπελλο Γυναικών, Λουκέρνη, 2η (αργυρό μετάλλιο)
*2014 Παγκόσμιο Πρωτάθλημα Νέων Γυναικών, Βαρέζε, 2η (αργυρό μετάλλιο)
*2015 Παγκόσμιο Πρωτάθλημα, Αιγκμπελέτ-λε-Λακ, 2η (αργυρό μετάλλιο) (μαζί με την Σοφία Ασουμανάκη), διπλό σκιφ  
*2016 Ολυμπιακούς Αγώνες, Ρίο ντε Τζανέιρο, 4η (μαζί με την Σοφία Ασουμανάκη), διπλό σκιφ  
*2018 Μεσογειακούς Αγώνες, Ταρραγόνα, 1η (χρυσό μετάλλιο)

## Παραπομπές


Κατηγορία:Έλληνες αθλητές της κωπηλασίας
Κατηγορία:Αθλητές της κωπηλασίας στους Θερινούς Ολυμπιακούς Αγώνες 2016  
Κατηγορία:Αθλητές της κωπηλασίας  
Κατηγορία:Έλληνες Μεσογειονίκες   
Κατηγορία:Αθλητές στους Μεσογειακούς Αγώνες 2018